獸人．騎士與泰博城

「姐姐，今日晏晝出去玩嘅時候呢，隔離屋嘅布萊德問我，今晚可唔可以呢，出去外面賞月啊，佢話佢屋企人都會黎啊！係啊，同埋同埋，佢話想同路德維希玩啊！」

艾琳吞下佢食緊嘅醃菜同白粥。

「可以啊，姐姐都會同你一齊去。不過關於路德維希，湯告魯夫你要自己去問佢喎。唔駛食得咁快，路德維希又唔會突然跑咗去。」

係城南一間小屋入面，艾琳同湯告魯夫食緊佢哋晚飯，飯桌上有先前任務過後用石化咗嘅隊友a.k.a.馬天尼醃好嘅醃菜，兩碗白粥，一碟炒菜，同一碟雖然艾琳食齋但係為咗發育中嘅湯告魯夫而特意煮嘅切雞。艾琳作為一名冒險者，理論上應該可以過啲更富裕嘅生活，但係為咗儲錢重建寺廟就只好過上比較節儉嘅生活。

飯後，湯告魯夫去到屋外嘅馬槽問路德維希可唔可以同佢及佢嘅朋友玩。路德維希傳咗句「我唔係黎湊細路㗎」俾艾琳，但最後都願意俾湯告魯夫上馬。

係湯告魯夫同布萊德係到玩緊路德維希嘅時候，艾琳就同彼德夫妻交換育兒心得以及答謝兩人一直以來對湯告魯夫嘅照顧。

湯告魯夫同布萊德玩到中途嘅時候，天色突然變暗，布萊德問湯告魯夫「做咩突然間變暗咗嘅？」

「唔？有咩？」

一直睇住佢哋係到玩嘅艾琳雖然唔係好覺得有變暗到，但佢都睇下到底係因咩而變暗。往天上一睇，原來係有舊好大嘅雲遮住咗月亮，仔細啲睇，舊雲重要係到落緊雪。時值夏天，六月飛霜，絕不正常，冒險者同聖騎士嘅直覺對艾琳講絕對係有壞事黎緊或者發生緊，於是就即刻叫彼德夫妻帶同布萊德去佢屋企暫避，艾琳屋企有尋常百姓家唔會有嘅武器同冒險者裝備，有咩事起上黎都叫可能可以應付下。翻到屋企艾琳同湯告魯夫及彼得夫婦講佢要去搵亞莉亞睇吓𠵱家係咩情況，但帶湯告魯夫及其他人出去會更危險，就千叮萬囑湯告魯夫除非確認係艾琳，否則絕對絕對唔好開門。

「記住，千祈唔好開門俾其他人。」

「姐姐，我記得㗎啦！」

艾琳對住湯告魯夫好細聲咁講：

「暗號係咩？」

「「南無瑪拉多卡」」

「姐姐好快就會翻黎，你等一等我」

艾琳抱一抱湯告魯夫，拜託彼得夫妻照顧好湯告魯夫，鎖好屋內嘅門窗後上馬，快馬加鞭前往亞莉亞嘅住處。一出到大街有一啲奇怪嘅銀色獸人，艾琳知道𠵱件事唔佢一個人處理到，當務之急係要搵到亞莉亞施主。走到半路，艾琳注意到前方嘅地上有一個浮碟，而係佢上面嘅人着住熟悉嘅衣裝，就策馬向前行。行緊些少，艾琳認出浮碟上嘅就係亞莉亞嘅屍體，而佢嘅屍體亦缺少咗雙手同一隻腳。浮碟隔壁亦有另一具身穿鱗甲同手持住盾，斷咗左手同缺少咗鼻嘅地侏屍體。艾琳見到亞莉亞嘅屍體，知道已經回天乏術，而事情嘅發展亦極快咁走向絕望，佢𠵱家可以做嘅，就只有調查下亞莉亞嘅屍體。當艾琳準備下馬去查看亞莉亞嘅屍體時，有一啲銀色嘅液體從亞莉亞嘅斷肢處，及地侏斷肢同鼻嘅位置流出，艾琳重未睇清楚係咩一回事兩具屍體就變咗做兩隻銀色獸人。艾琳個腦重未思考到到底發生咗啲咩事，但係聖騎士嘅訓練令佢嘅身體先過頭腦行動，艾琳以聖騎士嘅能力偵測一下𠵱啲獸人到底係咩種族，但並無異樣。感應過後艾琳總算回過神來，雖然唔知啲獸人係咩東西，但褻瀆屍體嘅一定唔會係啲咩好嘢，此刻對佢地仁慈即係對他人殘酷，艾琳緊握佢嘅長劍同有水車聖徽嘅盾牌迎戰。艾琳利用路德維希嘅機動力打低咗地侏變成嘅獸人。對住亞莉亞變成嘅獸人，對住一直以來嘅朋友、伙伴同教友，艾琳下唔到手，幾回合內都揮唔中一下。路德維希退後咗幾步，艾琳請求瑪拉多卡嘅智慧以及勇氣令佢可以結束同伴嘅痛苦。祈禱過後，艾琳手中嘅長劍終於打中亞莉亞變成嘅獸人，伴隨住一記帶有瑪拉多卡聖光嘅至聖斬，獸人倒下。「亞莉亞施主，但願你死後能回歸涅槃。」戰後，艾琳把長劍回鞘，依然未能夠接受到自己殺咗亞莉亞嘅事實，回一回神，𠵱個時候先發現自己塊臉濕曬，臉上全是淚水。而天上嘅雪無停止嘅跡象。

周圍嘅打鬥聲將艾琳嘅思緒拉回現實，或者係因為亞莉亞屍體嘅周圍無幾個活人，但附近嘅幾個街區早以淪陷，啲銀色獸人周圍都係，喺𠵱一刻艾琳最看重而又最危險嘅人會係...

「湯告魯夫！！」

「瑪拉多卡在上，點解我唔係佢身邊！」

「瑪拉多卡保佑，求你令湯告魯夫不受傷害！」

係艾琳諗到湯告魯夫時，路德維希未收到艾琳嘅指示就已經迅速回頭，務求用最快嘅速度翻到去屋企。一路策馬狂奔，周遭嘅血腥味越黎越重，一切一切都令艾琳燕子山嘅寺廟被滅門嘅嗰一日。周圍嘅斷肢同鮮血都同當時太似太似，係艾琳祈求緊今次會有唔同嘅結果時路德維希已經將艾琳載到屋企嘅外圍。艾琳迅速咁望完四周，唔見矮人細路嘅屍體，只見一大堆嘅銀色獸人圍住佢屋企，係獸人之間嘅罅隙睇到屋企嘅門窗都俾人用木板同家具封住咗，啲獸人一個都入唔到去。

艾琳鬆咗一口氣，睇黎湯告魯夫尚算平安，但不敢怠慢，因為啲獸人分分鐘都可能會攻破度門。艾琳騎住路德維希衝入獸人堆，總算殺出一條到前門嘅血路。湯告魯夫聽到出面嘅聲音有啲改變，多咗啲刀劍對打嘅聲音，就係門罅到大叫：

「姐姐！姐姐！係唔係你翻咗黎啦！」

「南無瑪拉多卡，你無事就好啦！其他人呢？」

「布萊德爸爸媽媽出咗去，布萊德同我係屋內，我哋用傢俱頂住咗啲門窗」

「唔唔！」一把較為微弱嘅男仔聲附和湯告魯夫。

係確認係艾琳之後，湯告魯夫想俾艾琳入屋。

「我，我，我睇吓點開翻度門」

「唔好開門，係我話得之前千祈唔好門開。姐姐重應付到。」

但艾琳心中都十分明白，恐怕佢都頂唔到幾耐，只能夠盡可能咁打低一隻得一隻。打咗幾個回合，啲獸人都唔係蠢，明白「射人先射馬」嘅道理就針對住路德維希德打。路德維希被打至消散，艾琳一個失平衡就跌咗地下，獸人打聖騎士隨斧頭上，斬斷咗艾琳嘅左腳。即使失去咗一隻腳艾琳都未放棄，緊握住手中嘅長劍，以劍代杖，借力企起身，上半身背靠門板總算維持到站姿。揮多幾下刀，有一隻獸人嫌煩一個飛斧飛過去，擊中咗艾琳嘅心口，將艾琳嘅上半身釘咗係門板上，血流如注，灰藍色嘅袈裟被染至暗紅。艾琳用佢嘅最後一口氣講：「千祈...唔好開門...」湯告魯夫係屋內叫喊，呼喚艾琳，但艾琳已經無法再聽到湯告魯夫嘅聲音。

...

......

............

艾琳首先感受到嘅一陣暖流，然後喉嚨入面有啲嘢，於是就吐咗出黎。胸腔上嘅傷口開始癒口，慢慢咁推翻把斧頭出黎。左腳開始再生，過咗十幾秒，艾琳覺得自己可以再次企穩。視野由矇矓變得清晰，紅橋方向有一道光柱，地面都漸漸發光。睇清楚先發現自己吐咗一口血出黎，而身上嘅傷都好翻曬。

「係聖女大人嘅神蹟......嗎？」艾琳所認識嘅人入面有如此神力嘅人只有一位。

艾琳繼續同獸人對打，一次一次咁受傷又一次一次復原，獸人嘅數量有所減少，但再次倒下只係時間上嘅問題。係獸人專心對付艾琳嘅時候，有人揸住標槍從後偷襲獸人。係有幫手嘅情況下，艾琳總算解決咗屋企附近嘅銀色獸人。𠵱個時候艾琳先發現幫手原來係彼德夫妻。「兩位施主，你哋......」彼德夫妻同艾琳分享佢哋嘅經歷，見到有奇怪嘅銀色獸人，啲銀色獸人可能會攻到入屋殺兩個小朋友，拎起艾琳屋企嘅標槍睇吓頂唔頂到，叫兩個細路用木板同傢俱封好及頂住門窗，出門，死去，活來，又死去，又活來。艾琳聽完兩位施主嘅經歷之後，直覺相信其他平民都應該係聖女嘅神蹟下復活。彼德夫婦此刻只想睇睇自己嘅兒子是否平安，但要兩個細路搬翻開門後嘅傢俱需時，係艾琳嘅確認後，湯告魯夫連同布萊德從一個得細路仔過到嘅通風窗爬出。彼德夫婦同艾琳見到自己嘅細路平安無穿無爛都感到十分欣慰。

屋企附近無事了，但其他街區應該重俾啲獸人打緊，艾琳相信其他平民都係復活之後嘗試反攻獸人，艾琳此刻應該去幫助佢哋。艾琳詢問彼德夫婦是否願意同行，彼德夫婦相信係現時嘅情況下，係一個有經驗嘅冒險者會比較安全，三個大人同兩個小朋友就去由最近嘅街道開始幫助啲平民對付銀色獸人。每次艾琳幫助平民打低銀色獸人後，艾琳都會問嗰位平民願唔願意同自己同行去幫助其他平民，大部分人覺得多啲人總比自己一個人好，受傷可以即刻好翻，係冒險者身邊比較安全，而嗰位冒險者盾牌上有瑪拉多卡嘅聖徽應該可信，都同意同艾琳同行，不知不覺間艾琳嘅隊伍越黎越多人，人多勢眾下解決獸人亦都越黎越容易。艾琳無同聖女一樣嘅神力，但係瑪拉多卡嘅聖徽之下，艾琳都有佢自己做到嘅事。

艾琳高舉佢嘅盾牌同聖徽，帶領平民清剿獸人。銀色獸人化為灰燼，天上不祥嘅雪都停咗。迎接泰博城嘅，係黎明後嘅第一道曙光。

〈完〉

特別嗚謝：

感謝阿遊同阿富借出亞莉亞同魅林度兩位角色。多謝兩位。